《集选句寄王之衡楚中二章 其一》
清代·姚燮

渺渺陵上道，悢悢不得辞。悠悠君行迈，茫茫终何之？

佳人守茕独，燕婉及良时。顾念蓬室士，蓄意忍相思。

昔为鸳与鸯，恩爱两不疑。今为参与辰，出宿无归期。

自我别旬朔，闺草含碧滋。送君如昨日，泣子子不知。

繁华映绿渚，流嘤复满枝。柔条旦夕劲，采此欲贻谁？

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。